બ્યુટિશ્યન્સ દ્વારા નારિયેળપાણીનો સ્પામાં ભરપૂર પ્રમાણમાં ઉપયોગ થાય છે. જ્યારે પણ ક્લાયન્ટ નૅચરલ પ્રોડક્ટનો ઉપયોગ કરવાનો આગ્રહ રાખતા હોય છે ત્યારે નારિયેળપાણી અને નારિયેળની મલાઈ મુખ્ય પ્રોડક્ટ હોય છે. કાચું દૂધ જેમ ટોનર તરીકે કામ કરે છે એમ જ નારિયેળનું પાણી પણ વધુ ઇફેક્ટિવ કુદરતી ટોનર છે. આ વિશે બોરીવલીમાં પોતાનું બ્યુટી-પાર્લર ચલાવતાં બ્યુટિશ્યન જીવી સોલંકી કહે છે, ‘નારિયેળપાણી બેસ્ટ ક્લેન્ઝર પણ છે. સ્કિનના ડેડ સેલ્સ કાઢવા માટે, મોઢા પર થતી પિમ્પલ્સની સમસ્યા દૂર કરવા માટે અને ડાઘા પર એનો ઉપયોગ ઇફેક્ટિવ છે. અમે લોકો નારિયેળની મલાઈ અને નારિયેળપાણીની પેસ્ટ બનાવીને સ્પામાં બૉડી-મસાજમાં એનો ઉપયોગ કરીએ છીએ. આ મસાજ બાદ સ્ટીમ લેવાથી સ્કિનની અંદરના ભાગમાં કુદરતી રીતે હાઇડ્રેશન મળી જાય છે. ડ્રાય સ્કિનમાં તો આ પેસ્ટ ખૂબ જ સારું પરિણામ આપે છે. સનબર્નમાં પણ કોકોનટ વૉટર હેલ્પ કરે છે. ત્વચામાં થતી બળતરામાં એનો ઉપયોગ કરી શકાય છે. જોકે અહીં એક વાતનું ધ્યાન રાખવાનું કહીશ કે જેમની સ્કિન ઑઇલી છે તેમના માટે આ પાણીનો મસાજ કે મલાઈવાળી પેસ્ટથી થતો મસાજ તેમની ખીલની સમસ્યા વધારી શકે છે. આ સ્કિન- ટાઇપ ધરાવતા લોકો નારિયેળપાણીથી ચહેરો ધોઈને ઇચ્છિત પરિણામ મેળવી શકે છે.’